ความหวังการเมืองไทย
วันรัฐธรรมนูญ 10 ธันวาคม ผ่านไปอย่างเงียบเชียบวังเวง ไม่มีการเฉลิมฉลองใดๆ เป็นเพียงวันหยุดราชการธรรมดาวันหนึ่ง เพียงแต่ข้าราชการได้หยุดยาวติดต่อกัน 3 วัน แต่รัฐธรรมนูญอาจกลายเป็นประเด็นสำคัญอย่างหนึ่ง ในการเลือกตั้งที่กำลังจะมาถึง เพราะมีหลายพรรคการเมืองประกาศว่าจะเข้าไปแก้ไขรัฐธรรมนูญที่เป็นประชาธิปไตยครึ่งใบ,ในวงการเสวนาตัวแทนพรรค การเมือง เมื่อวันจันทร์ที่ผ่านมา มีตัวแทนพรรคดังๆเข้าร่วม ทั้งพรรคเพื่อไทย พรรคประชาธิปัตย์ และพรรคอนาคตใหม่ ทุกฝ่ายเห็นพ้องกันว่าควรแก้ไขรัฐธรรมนูญ แต่ยอมรับว่าการแก้ไขทำได้ยาก อาจจะยากกว่าทุกฉบับที่เคยมีมา เพราะเป็นฉบับสืบทอดอำนาจ คสช. ที่ถูกปิดประตูใส่กลอนไว้หลายชั้น แทบเข้าไม่ได้,ส่วนเหตุผลของการแก้ไขรัฐธรรมนูญมีอยู่มากมาย แล้วแต่มุมมองของแต่ละฝ่าย ชัดเจนที่สุดคือเป็นฉบับสืบทอดอำนาจของคณะรัฐประหาร ที่ลอกแบบมาจากฉบับ 2521 ฉบับประชาธิปไตยครึ่งใบ โดยให้ คสช.แต่งตั้ง ส.ว. 250 คน มีอำนาจเกือบจะเท่า ส.ส.ที่มาจากเลือกตั้ง รวมทั้งอำนาจเลือกนายกรัฐมนตรี ที่สามารถเลือกได้ถึง 2 ครั้ง อยู่ได้นาน 8 ปี,รัฐธรรมนูญ 2560 ยังเปลี่ยนแปลงระบบ ส.ส.แบบพิสดาร เน้นการเลือกตัวบุคคล คือ ส.ส.เขต สร้างความสับสนให้ผู้สมัครของพรรคแต่ละเขต ได้หมายเลขต่างกัน เลิกล้มระบบพรรคเดียวเบอร์เดียวทั่วประเทศ ไม่มีหมายเลขพรรค เชื่อว่าจะทำให้พรรคอ่อนแอ ไม่มีพรรคใดได้เสียงข้างมากที่สามารถจัดตั้งรัฐบาลพรรคเดียวหรือน้อยพรรคได้,การเมืองไทยหลังการเลือกตั้ง อาจถอยหลังกลับสู่ยุครัฐบาลผสมร้อยพ่อพันแม่ เป็นรัฐบาลผสมหลายพรรคที่อ่อนแอ ไม่สามารถแก้ปัญหาของประเทศได้ สัญญาณที่ชัดเจนที่สุดในขณะนี้ คือการเกิดขึ้นของพรรคการเมืองนับร้อย แต่จะเป็นพรรคที่อ่อนแอ พรรคที่เข้มแข็งที่สุดคือ พรรคข้าราชการ อันได้แก่ ส.ว.250 คน ที่จะเป็นฐานค้ำบัลลังก์รัฐบาล,ศ.ธีรยุทธ บุญมี วิเคราะห์ว่า กว่า 10 ปีที่บ้านเมืองวุ่นวาย มีการก่อตัวของกลุ่มทุนใหญ่หลายกลุ่ม มีอิทธิพลครอบงำเศรษฐกิจสำคัญเกือบทั้งหมด กลายเป็นกลุ่มอิทธิพลใหญ่ มีอำนาจครอบงำทางการเมือง มีอำนาจชี้นำรัฐ พรรคการเมือง ข้าราชการ สื่อ สังคม และประชาชน มี ส.ว.แต่งตั้งเป็นฐานอำนาจ สามารถเลือกผู้นำ คสช.เป็นนายกรัฐมนตรี,ปัญหานี้จะแก้ไขด้วยการแก้ไขรัฐธรรมนูญได้หรือไม่ และจะแก้ไขรัฐธรรมนูญได้อย่างไร อาจารย์ธีรยุทธแนะนำว่าความหวังยังมี ถ้าพรรคเพื่อไทย พรรคประชาธิปัตย์ และทุกพรรคร่วมมือกัน ขณะที่ ดร.โภคิน พลกุล แกนนำพรรคเพื่อไทย เชื่อว่าหนทางเดียวในการแก้ไขรัฐธรรมนูญ ฝ่ายประชาธิปไตยชนะเลือกตั้งท่วมท้นร่วมกันเลือกนายกรัฐมนตรี.
ในวงการเสวนาตัวแทนพรรค การเมือง เมื่อวันจันทร์ที่ผ่านมา มีตัวแทนพรรคดังๆเข้าร่วม ทั้งพรรคเพื่อไทย พรรคประชาธิปัตย์ และพรรคอนาคตใหม่ ทุกฝ่ายเห็นพ้องกันว่าควรแก้ไขรัฐธรรมนูญ
เลือกตั้ง,วันรัฐธรรมนูญ,หาเสียง,เลือกตั้ง 62,บทบรรณาธิการ